James Milner verður hjá Liverpool næstu árin . AFP James Milner hefur framlengt samning sinn við enska úrvalsdeildarfélagið Liverpool til ársins 2022 . Milner hefur verið hjá Liverpool síðan 2015 og spilað 198 leiki fyrir liðið . Verður hann 36 ára þegar samningurinn rennur sitt skeið . Milner lék mikilvægt hlutverk hjá Liverpool er liðið var Evrópumeistari á síðustu leiktíð , en hann getur leikið sem miðjumaður og bakvörður . Milner fetar í fótspor knattspyrnustjórans síns , Jürgen Klopp , en Klopp skrifaði fyrr í dag undir nýjan fimm ára samning við Liverpool . Milner hefur leikið 21 leik á tímabilinu og skoraði hann m.a. sigurmark í uppbótartíma gegn Leicester í október . Milner er uppalinn hjá Leeds , en hann hefur einnig spilað með Newcastle , Aston Villa og Manchester City .